**Martonvásár Városi Közszolgáltató   
Nonprofit Kft.**

**Brunszvik-Beethoven Közösségi Ház és Könyvtár**

**Martonvásári Városi Könyvtár  
2023. évi beszámolója**

2462 Martonvásár, Szent László út 2.

Vezető: Tóth Balázs Károly

Martonvásár, 2024. január 25.

Martonvásár,

vezető

Martonvásár,

fenntartó

**Beszámoló a Martonvásári Városi Könyvtár 2023. évi tevékenységéről**

1. **Rövid összefoglaló**
   1. **sikerek, eredmények és trendek (használati mutatók alapján)**

*Az intézmény 2023. évi tevékenysége, mind a minőségi, mind pedig a mennyiségi mutatók alapján sikeres volt A könyvtár az év folyamán 224 napot állt az olvasók rendelkezésére. Az aktív olvasóinak száma 603 fő, a könyvtárhasználatok száma 9249 volt. Az év folyamán 10360 dokumentumot kölcsönöztek ki. Az időszaki kiadványok (napilapok, magazinok, folyóiratok) helyben olvasása mellett egyre népszerűbb azok kikölcsönzése és otthoni olvasása, ezt az utóbbi tendenciát a korábbi járványhelyzet is erősítette. Az új könyvtári oktatóterem működtetésével számottevően nőtt a könyvtári rendezvények lehetősége. A könyvtárhoz kapcsolódó 36 rendezvényen és programon 760-an vettek részt.*

* 1. **tárgyévi innovációk, innovatív lépések**

*A tárgyévben jelentősebb innovatív fejlesztésre nem került sor. Hasznosan működött a korábban létrehozott, az otthoni tájékozódást lehetővé tevő internetes katalógus és létrehoztuk a könyvtár Facebook oldalát.*

* 1. **az eredményeket jelentősen befolyásoló (pozitív vagy negatív) körülmények**

*A korábbi évek járványhelyzeti korlátozásainak megszűntével jelentősen növelték a könyvtári szolgáltatások igénybevételét. Az energiaválság intézményünkre a tárgyévben jelentősebb hatással nem volt, szolgáltatásainkat nem kellett korlátozni.*

1. **Stratégiai célok végrehajtása**
   1. **az intézményi stratégiai célok időarányos teljesülése a tárgyévi munka által**

*A könyvtár elsődleges stratégiai célja, hogy az intézménynek az oktatási intézményekhez történt közelebb költöztetésével, minél nagyobb számban tegye könyvtárhasználóvá, olvasóvá az általános és középiskolás korosztályt és szüleiket, családjukat oly módon, hogy akár személyre szabott szolgáltatásokkal motiváljuk őket. Munkánk eredményeképpen a tárgyévben ezen a téren jelentős eredményeket sikerült elérni, a fenti célcsoportok könyvtárhasználata jelentősen nőtt.*

* 1. **a pályázati tevékenység támogatta-e a stratégiai célok teljesülését**

*A fenti célcsoportok**könyvtárhasználatának növelését célozta meg az EFOP-4.1.8-16-2017-00093 számú „Éld át, tanuld másképp, fejlődj könnyedén a megújult könyvtárban” elnevezésű pályázat keretében 2020 elejére elkészült, a nagyszámú oktatási célú IKT eszközzel felszerelt könyvtári oktatóterem. A tárgyévben a terem intenzív használatával 14 iskolai csoport 250 résztvevőjének tartottunk sikeres foglalkozást az eszközök igénybevételével.*

1. **Szervezet**

*A Martonvásári Városi Könyvtárat a tárgyévben közszolgáltatási feladatellátási szerződés keretében a 100%-os önkormányzati tulajdonú Martonvásár Városi Közszolgáltató Nonprofit Kft. működtette a Brunszvik-Beethoven Közösségi Ház és Könyvtár integrált kulturális intézmény részeként, elkülönített költségvetésű szervezeti egységként. A Könyvtár a gazdasági társaság szervezeti felépítésében a Kulturális Iroda, azon belül a Közgyűjteményi Csoport keretében végzi tevékenységét. Hivatalos elnevezése jelenleg Martonvásári Városi Könyvtár, szakmai besorolása Martonvásár város települési könyvtári feladatait ellátó települési közművelődési nyilvános közkönyvtár.*

1. ***Infrastruktúra*** 
   1. ***fizikai terek állapotának változása***

*A könyvtár épülete és helyiségei 2019 folyamán kerültek kialakításra, illetve felújításra, a tárgyévben ezen a téren változás nem történt.*

* 1. ***infokommunikációs (IKT) eszközpark állapotának változása***

*Az EFOP-4.1.8-16-2017-00093 számú „Éld át, tanuld másképp, fejlődj könnyedén a megújult könyvtárban” elnevezésű pályázat keretében 2020 elejére készült el a könyvtári oktatóterem. A 62 millió forintos pályázati és további jelentős önkormányzati forrásból történt a korábban különböző funkciójú iskolai helyiségek átalakítása könyvtári célra, az oktatóterem berendezése és nagyszámú oktatási célú IKT eszközzel való felszerelése. A tárgyévben ezek működtetését végezte a könyvtár.*

* 1. ***egyéb infrastruktúra***

*A tárgyévben változás nem történt.*

1. ***Gyűjteményi információk*** 
   1. ***gyűjteményelhelyezés és gyűjteményfejlesztés***

*Az állomány mintegy 80 %-a szabadpolcon van elhelyezve.*

*A könyvtári dokumentum állomány 2023. évben 402 dokumentummal bővült. 102 kötettel ajándékozás keretében gyarapodott könyvtárunk, 300 kötetet pedig a települési kulturális normatíva 10%-át kitevő könyvtári dokumentum beszerzési keret terhére vásároltunk 1.289 ezer Ft értékben. Az újonnan beszerzett könyvek elsősorban a szépirodalmi és a gyermek részleget gazdagították. Az új beszerzések feldolgozottsága 100%-os volt az év folyamán, az olvasói hozzáférést sikerült 2 napra vagy az alá szorítani. Az év végén az olvasók rendelkezésére álló dokumentumok száma meghaladta a 23,5 ezret.*

* 1. **gyűjteményfeltárás**

*A könyvtári dokumentumok nyilvántartása a Szikla integrált könyvtári rendszerben történik. Az állomány feltártsága – a tárgyévi gyarapodás tekintetében is – 100 %-os teljességű. A tárgyév során elvégeztük a teljes állományt érintő leltározást.*

* 1. **állományvédelem**

*Állományvédelmi beavatkozásra a tárgyévben nem volt szükség.*

* 1. **digitalizálás**

*A könyvtárban digitalizálási tevékenység nem történik.*

1. **Szolgáltatások (változások, trendek)**
   1. **célcsoportok számára (gyermekek, hátrányos helyzetűek, nemzetiségek, zenét kedvelők stb.) kialakított szolgáltatások eredményei**

*Az olvasók korbeli megoszlását vizsgálva a legjelentősebb réteget a gyerekek, gyerekes családok, nyugdíjasok képezik. Könyvtárunk esetében az aktív korúak az országos arány felett képviseltetik magukat a könyvtár látogatói között. Örömteli tendencia, hogy a könyvtárnak az iskolához és óvodákhoz való közelebb költözésével egyre több gyerekes szülő illetve egész család választja akár több órás programnak a könyvtár felkeresését. Ugyan a könyvtár alkalmazottjai részéről jelentős pedagógiai kihívás, de jó irányba mutató változás, hogy szintén az iskola közelsége miatt újra* *mindennapossá vált, hogy az iskola után a diákok a könyvtárban tanulnak, könyveket lapozgatva beszélgetnek, ott várják meg értük jövő szüleiket. A könyvtári állomány gyarapításánál ezt a változását figyelembe vettük.*

* 1. **helyben elérhető szolgáltatások**

*Könyvtári dokumentumok helyben használata a vonatkozó korlátozó intézkedések idején szünetelt. Amennyiben a jogszabályi feltételek engedték működött a könyvtári dokumentumok kölcsönzése, melyet kiterjesztettünk a kurrens időszaki kiadványokra is. Népszerű volt reprográfiai szolgáltatás. A könyvtár ad otthont a Központi Informatikai Fejlesztési Ügynökség által koordinált, a lakosság digitális képességeit erősítő, esélyegyenlőséget célzó Digitális Jólét Program Pontjának. A programban biztosított IKT eszközök, köztük két notebook, valamint a könyvtárnak két saját személyi számítógépe áll a szolgáltatást igénybe vevők rendelkezésére. A tárgyévben mintegy 300-an éltek a könyvtár nyújtotta lehetőséggel, elsősorban diákok és saját internettel nem rendelkező felnőttek. Ez utóbbiak gyakran igényelnek technikai segítséget is a használathoz. Míg a diákok elsősorban tanuláshoz, a nyugdíjasok kapcsolattartáshoz, böngészéshez, az aktív korúak hivatali ügyintézés, álláskeresés céljából használják az ingyenes internet lehetőséget.*

* 1. **távolról elérhető szolgáltatások**

*A könyvtárnak az online katalóguson kívül, más távolról elérhető szolgáltatása nincsen.*

* 1. **közösségi szolgáltatások: rendezvények, klubok, képzések, kiállítások**

*36 alkalommal volt könyvtárunkban rendezvény, foglalkozás, többek között könyvtárhasználati foglalkozás, oktatótermi digitális kompetencia fejlesztő foglalkozás, családi rendezvényként mesedélután. Helyet biztosítottunk önszerveződő kulturális közösségek összejöveteleinek. A programok résztvevőinek létszáma 760 fő volt.*

* 1. **online felületek (honlap, közösségi média)**

*A könyvtár jelenleg honlappal nem rendelkezik, a közösségi felületeken Facebook oldallal van jelen.*

1. **Minőségirányítás**

*A könyvtárban a minőségirányítás területén változás nem történt a tárgyévben.*

1. **Tudományos kutatás és kiadványok**

*A könyvtárnak a tárgyévben önálló kutatási témája nem volt, kutatási együttműködésben nem vett részt, kiadványa nem jelent meg.*

1. **Partnerségi együttműködések** 
   1. **kiemelt téma: könyvtári, közgyűjteményi, közművelődési, közoktatási együttműködés és az önkéntesség**

*Intézményünk a helyi közművelődési intézménnyel közösen szervezett több könyvtári programot. A könyvtári oktatótermi foglalkozásokat elsősorban a helyi és környékbeli iskolák tanulócsoportjai részére tartjuk. Helyet biztosítunk a Martonvásári Olvasókör és a Versklub, illetve a Mesedélután összejöveteleinek.*

1. **PR/marketing/kommunikáció eredményei** 
   1. **a könyvtár megjelenése médiumokban**

*A helyi írott és elektronikus sajtóban történt több megjelenés, elsősorban a Könyvtárat érintő aktuális információs tartalommal.*

* 1. **lépések az intézményről alkotott kép pozitív formálásához (pl. arculat, kommunikáció)**

*A könyvtárról alkotott pozitív képet a tárgyévben az igénybe vehető szolgáltatásokról nyújtott minél szélesebb körű kommunikációval, illetve a szolgáltatások gyors és a lehető legnagyobb olvasói elégedettséget kiváltó módon történő nyújtásával igyekeztünk pozitívan formálni, ezzel is erősítve a településen élők komfortérzetét.*

**11. Összefoglaló a vármegyei hatókörű városi könyvtár által**

* 1. **a vármegye területén működő könyvtárak együttműködésének szervezésével kapcsolatos tevékenységének intézményre gyakorolt pozitív hatásairól** *A megye könyvtárai közötti szakmai együttműködés előnyeit könyvtárunk a tárgyévben is igyekezett kihasználni.*

b. **könyvtár tevékenységét segítő 2023-ban nyújtott szolgáltatásairól**  
*A megyei könyvtár folyamatos, naprakész tájékoztatást nyújtott a könyvtárakat érintő jogszabályi változásokról. Módszertani tanácsaival folyamatosan segítséget nyújtott könyvtárunknak.*

**c. a települési könyvtár fejlesztésével kapcsolatosan végzett koordináció keretében a fenntartónak megtett javaslatokról**

*Nem történt e tárgyban javaslattétel a megyei hatókörű városi könyvtár részéről.*

**12. Az energiaválság okozta változásokról**

**a. Hogyan befolyásolta a könyvtári szolgáltatásokat és az intézmény nyitva tartását az energiaárak megnövekedése a 2023-as évben?**

*2022-2023 telén energiatakarékossági okokból a fenntartó a fűtési időszak egy részének idejére a heti 27 órás nyitvatartást 8 órával csökkentette, ez azonban a szolgáltatások minőségén és az azokhoz való hozzáférés lehetőségén számottevően nem változtatott. 2023 utolsó hónapjainak fűtési időszakában a fentihez hasonló korlátozó döntést nem született.*

* 1. **Az egyes kulturális intézmények működését érintő veszélyhelyzeti szabályokról szóló 469/2022. (XI. 21.) Korm. rendelet rendelkezéseivel összhangban milyen fenntartói és intézményi intézkedések történtek a könyvtár szakmai működésére vonatkozóan?**

*A könyvtár szakmai működését érintő intézkedés fenntartói és intézményi szinten nem történt.*